b"\n_START_ARTICLE_\nCentre Parroquial (Sant Boi de Llobregat)\n_START_SECTION_\nDescripci\xc3\xb3\n_START_PARAGRAPH_\nEs tracta d'una edificaci\xc3\xb3 de tres cossos, dos laterals de planta baixa i pis, i el central de dos pisos. Est\xc3\xa0 projectada dins d'una estricta simetria._NEWLINE_La planta baixa i els dos cossos laterals llueixen uns estucats amb franges horitzontals que emmarquen les portes (cinc en total) amb arcs de mig punt. El primer pis ostenta un balc\xc3\xb3 amb barana de laminat de ferro i decoraci\xc3\xb3 de tipus floral a les llindes de les portes. Els dos pisos del cos central estan personalitzats mitjan\xc3\xa7ant unes figurades columnes acanalades amb m\xc3\xa8nsules j\xc3\xb2niques que el separen \xc3\xb2pticament en tota la seva al\xc3\xa7ada dels cossos laterals. El balc\xc3\xb3 del primer pis repeteix les baranes de laminat i les aplicacions de pedra artificial dels laterals, per\xc3\xb2 a la porta del mig hi ha un mosaic de cer\xc3\xa0mica amb una imatge sacra. El pis superior t\xc3\xa9 tres grans finestres amb balconet de terracota igual que les balustres dels terrats que coronen l'edifici i arcs de mig punt. L'horitzontalitat d'una franja d'estucs i aplicacions de pedra artificial sobre les m\xc3\xa8nsules i un fort r\xc3\xa0fec de teula, compensen la verticalitat de les columnes i equilibren el balc\xc3\xb3 que va de banda a banda de l'edifici._NEWLINE_El toc rom\xc3\xa0ntic de l'\xc3\xa8poca no podia oblidar els florons barrocs del capdamunt.\n_START_SECTION_\nHist\xc3\xb2ria\n_START_PARAGRAPH_\nAquesta casa es constru\xc3\xad per a Centre Parroquial, inaugurant-se el 1882. La dataci\xc3\xb3 dels pl\xc3\xa0nols de l'arquitecte A. Par\xc3\xa9s i Valls \xc3\xa9s de l'any 1885, la qual cosa fa pensar en una legalitzaci\xc3\xb3 posterior de la construcci\xc3\xb3."